BANJOLUČKA BISKUPIJA

RASPORED MISNIH SLAVLJA - BOŽIĆ 2017
2017-12-25
Misa polnoćka – nedjelja, 24. prosinca 2017. godine
– u 24.oo sata (u ponoć) u katedrali
– u 24.oo sata (u ponoć) u župnoj crkvi u Banjoj Luci
Svetkovinu Rođenja Gospodinova ili Božić – ponedjeljak, 25. prosinca 2017. godine
– u 10.oo sati u katedrali svečana sveta misa
– u 18.00 sati u župnoj crkvi u Banjoj Luci večernja sveta misa

BOŽIĆNI SUSRET BISKUPA KOMARICE S MEDIJSKIM DJELATNICIMA
2017-12-22
Vrlo poštovane i vrlo poštovani medijski Djelatnici,
Obavještavam sve Vas, medijske djelatnike, koji želite snimiti Božićnu poruku mons. dr. Franje Komarice, banjolučkog biskupa da to možete učiniti u petak, 22. prosinca 2017. godine, u 10.oo sati u prostorijama Biskupskog Ordinarijata u Banjoj Luci, ulica Kralja Petra I. br. 80. Tom prigodom biskup Komarica će biti otvoren i za Vaša dodatna pitanja.
Molim Vas, da ovu konferenciju, kao što ste to nebrojeno puta do sada – vrlo korektno i odgovorno pratili preko svojih medija – popratite i ovoga puta. Unaprijed Vam od srca zahvaljujem.
Dobro došli!

NEDJELJA CARITASA U BIH 2017.
2017-12-17
Treća nedjelja došašća: Dan Caritasa u BiH, 17. prosinca 2017.
Treću nedjelju došašća, koja ove godine pada na 17. prosinca, u Bosni i Hercegovini se obilježava kao Nedjelju Caritasa. Središnji ured Caritasa BiH, kao što je to bilo i prethodnih godina, pripremio je animacijske materijale za ovu nedjelju. Za ovogodišnju Nedjelju Caritasa pripremljeni su i tiskani sljedeći materijali: prigodni plakat, poruka predsjednika Caritasa BiH kardinala Vinka Puljića, nadbiskupa metropolita vrhbosanskog s prigodnom molitvom vjernika, popratni dopis aktualnog ravnatelja Caritasa BiH mons. Tome Kneževića, jednolistni zidni Katolički imendanski kalendar za 2018. godinu i rokovnik s imendanskim kalendarom za 2018. i 2019. god. s adresarom za ubilježbu potrebnih informacija.
U ovogodišnjoj ponudi posebnost je rokovnik s imendanskim kalendarom i adresarom, a koji se od prošle godine priprema i tiska za brojne prijatelje Caritasa. Svojim sadržajem želi biti pomoć svima koji ga budu koristili kako tijekom 2018. tako i tijekom 2019. god. Na drugoj stranici omota postoji mogućnost unošenja osobnih podataka, a koji su prevažni za slučaj smrtne opasnosti. Nakon toga s dovoljno prostora za osobnu ubilježbu termina tiskan je Katolički imendanski kalendar za 2018. s mjesečevim mijenama pripremljen prema važećim liturgijskim odredbama Katoličke crkve i bosanskohercegovačkih nad/biskupa. Zatim je donesen u skraćenom obliku i kalendar za 2019. god. s najvažnijim blagdanima tijekom godine. Isto tako donesen je kalendar pravoslavnog, židovskog i muslimanskog svetkovanja tijekom 2018. god. Za vjernike katolike donesene su najvažnije molitve tijekom dana: jutarnja i večernja molitva, molitva anđelu čuvaru, molitva prije i poslije jela, molitva za misionare i misionarke, molitva blaženoj Mariji od Propetog Petković zaštitnici misija u BiH, molitva vojnika, ispovijest vjere Hrvata katolika i molitva za domovinu. Uz adrese Caritasa BiH i nad/biskupijskih Caritasa u BiH donesen je i adresar s mogućnošću ubilježbe novih adresa i telefonskih brojeva.
Sve materijale ovih dana pakirali su djelatnici Caritasa BiH i iste na vrijeme proslijedili na sve ordinarijate, župne zajednice, crkvene ustanove i redovničke zajednice u Bosni i Hercegovini, kao i hrvatske katoličke misije/zajednice u inozemstvu.
Materijali Nedjelje Caritasa 2017. u PDF-u:
– Plakat Nedjelje Caritasa
– Katolički imendanski kalendar 2018.
– Poruka predsjednika Caritasa BiH i Molitva vjernika
– Dopis ravnatelja Caritasa BiH

SVETKOVINA POSVETE NAŠE KATEDRALE
2017-12-01
U petak, 1. prosinca je svetkovina posvete naše katedrale. Sv. misu će u 18.oo sati predvoditi pomoćni biskup mons. Marko Semren.

ZAVRŠETAK JUBILEJSKE GODINA GOSPE FATIMSKE
2017-11-25
U subotu, 25. studenog, sa svečanom sv. misom u 18 sati, koju će naš biskup Franjo slaviti u katedrali završit će Jubilejska godina Gospe Fatimske (100 godina od njezinih ukazanja). Pred kipom Gospe Fatimske, koji je obišao sve naše župe, obavit ćemo pobožnost Fatimskoj Gospi i posvetu biskupije.

OBLJETNICA MUČENIČKE SMRTI MONS. KAZIMIRA VIŠATICKOG
2017-11-17
U petak 17. studenoga, u 17.oo sati u Gradišci, u crkvi sv. Roka bit će sv. misa za pokojnog mons. Kazimira Višatickog, koji je tamo ubijen prije 13 godina.

TISKOVNA KONFERENCIJA O 71. REDOVITOM ZASJEDANJU BISKUPSKE KONFERENCIJE BIH
2017-11-04
Na kraju 71. redovitog zasjedanja Biskupske konferencije Bosne i Hercegovine, bit će upriličena tiskovna konferencija koja će se održati u prostorijama Nadbiskupskog ordinarijata vrhbosanskog u Sarajevu (ulica Kaptol 7; tel. 033 208 878) u subotu, 4. studenog 2017. u 12 sati.
Sve potrebne informacije mogu se dobiti u Tajništvu BK BiH na tel/fax. 033 66 68 67.

71. REDOVITO ZASJEDANJE BISKUPSKE KONFERENCIJE BIH
2017-11-03 - 2017-11-04
U prostorijama Nadbiskupskog ordinarijata vrhbosanskog u Sarajevu, Kaptol 7, u petak i subotu, 3. i 4. studenog 2017. održat će se 71. redovito zasjedanje Biskupske konferencije Bosne i Hercegovine pod predsjedanjem nadbiskupa metropolita vrhbosanskog kardinala Vinka Puljića, predsjednika BK BiH. Tijekom zasjedanja s biskupima će se susresti apostolski nuncij u Bosni i Hercegovini mons. Luigi Pezzuto.

Dnevnim redom predviđeno je da biskupi, između ostalog, razmotre apostolsko pismo u obliku motuproprija pape Franje u vezi s pripremom i odobravanjem prijevodâ bogoslužnih knjiga. Također će razmišljati o karitativnom djelovanju kao i inicijativama na planu opstanka i povratka.
U petak, 3. studenog 2017. u 18 sati biskupi će slaviti Svetu misu u katedrali Srca Isusova. Predsjedat će kardinal Puljić, a prigodnu propovijed uputit će dopredsjednik Biskupske konferencije BiH mons. Tomo Vukšić, vojni biskup u BiH.
U subotu, 4. studenog biskupi će slaviti Euharistiju u kapeli Vrhbosanskog bogoslovnog sjemeništa i susresti se s bogoslovnom zajednicom.
Zasjedanje Biskupske konferencije BiH završit će konferencijom za novinstvo, 4. studenog u 12 sati u prostorijama Nadbiskupskog ordinarijata vrhbosanskog u Sarajevu (ulica Kaptol 7; tel. 033 208 878).
Sve informacije mogu se dobiti u Tajništvu BK BiH na tel. 033 66 68 67.

SVETKOVINA SVIH SVETIH I DUŠNI DAN U BANJA LUCI
2017-10-31 - 2017-11-02
Raspored Misnih slavlja i blagoslov grobova

Utorak, 31. listopada
14.00 sati – Blagoslov grobova na groblju Sv. Marka.
18.00 sati – Sv. misa u župnoj crkvi i večer otvorene crkve.
MOLITVENO BDIJENJE U ŽUPNOJ CRKVI DO PONOĆI (00.00 sati)

Srijeda, 1. studenog – svetkovina Svih svetih
9.00 sati – Sv. misa u katedrali Sv. Bonaventure (biskup Franjo).
10.00 – 12.00 sati – Blagoslov grobova na groblju Sv. Marka.
09.00 – 10.00 sati – Blagoslov grobova u Ducipolju.
10.30 – 12.00 sati – Blagoslov grobova na Novom groblju.
13.00 – 15.00 sati – Blagoslov grobova na groblju Sv. Marka.
15.00 – Sv. misa na groblju Sv. Marka (biskup Franjo).
18.00 – Sveta misa u župnoj crkvi Pohoda BDM.

Četvrtak, 2. studenog – Dušni dan
10.00 – 12.00 sati – Blagoslov grobova na groblju Sv. Marka.
10.00 – Blagoslov grobova i Misa na groblju Sv. Jurja – Pavlovac (Sv. Misa odmah po završetku molitve opijela).
11.30 – Blagoslov grobova na Novom Groblju.
13.00 – 15.00 sati – Blagoslov grobova na groblju Sv. Marka.
15.00 – Sveta misa na groblju Sv. Marko (župnik Ošap)
18.00 – Misa u katedrali za pokojne biskupe i svećenike (biskup Franjo)

KONCERT „NA KRILIMA GLAZBE I MIRA“
2017-10-28 - 2017-10-29
U subotu, 28. listopada 2017. u 19 sati u katedrali sv. Bonaventure u Banjoj Luci bit će održan koncert pod nazivom „Na krilima glazbe i mira“.
Koncert će izvesti HGD „Zvijezda Danica“ iz Kraljevice i MPZ „Rijeka – Sempre allegro“ iz Rijeke pod ravnanjem Helge Dukarić Dangubić, a uz klavirsku pratnju Matea Žmaka.
Oba zbora pjevat će sutradan na nedjeljnoj Svetoj misi u katedrali u 9.oo sati.
Preuzmite (Download):
– Plakatu PDF formatu

SVJETSKI MISIJSKI DAN 2017.
2017-10-22
Iduća nedjelja je 29. kroz godinu – Svjetski misijski dan. – U znak naše solidarnosti s potrebama katolika u misijama naši darovi u milostinji bit će poslani misionarima.
Misije možete pomagati molitvom, zatim pretplatom na misijski list Radosna vijest (godišnja pretplata 24,- KM), osobnim prilozima ili uzimanjem misijske kutijice u koju ćete povremeno ubacivati svoje priloge. U našoj ćete knjižari moći nabaviti misijske kalendare; ima i misijskih krunica.

DVADESET PETA OBLJETNICA POČETKA PROGONSTVA HRVATA KOTORVAROŠKE DOLINE
2017-10-15
Punih 25 godina proteklo je od početka protjerivanja više od 10 tisuća Hrvata katolika kotorvaroških sela. I dan danas najveći broj tih protjeranih je u progonstvu, raspršeni svuda po svijetu počevši od Hrvatske, Zapadne Europe, pa sve do Južne i Sjeverne Amerike te Australije. Od nekadašnjih više od 13 tisuća Hrvata katolika nastanjenih u 23 naselja kotorvaroške doline nakon brutalnog i prisilnog protjerivanja najprije pogromom u listopadu 1992 godine a nastavljeno kasnije, ostalo je u župama kotorvaroškog kraja samo oko 2% predratnog hrvatskog stanovništva. Kada su se stekli uvjeti, Hrvati – katolici kotorvaroškog kraja počeli su se svake godine uz pojedine crkvene proslave, okupljati u svom zavičaju kako bi u zajedništvu i molitvi podsjetili na Golgotu koju su doživjeli 90-tih godina prošlog stoljeća kao i na sve one nepravde koje im se svakodnevno čine u opstrukciji njihova povratka i obnove njihovih porušenih domova. Sjećaju se kotorvaroški Hrvati i svih onih nevinih hrvatskih žrtava i zločina učinjenih nad hrvatskim stanovništvom u kotorvaroškim selima gdje je u razdoblju od 1992 do 1995 godine ubijeno 174 Hrvata.
Kako i priliči, i ove godine će se u nedjelju, 15. listopada 2017 godine, u kotorvaroškom zavičaju okupiti iz inozemstva Hrvati kotorvaroške doline na obilježavanju 25-te obljetnice u organizaciji župa Rođenja Blažene Djevice Marije iz Kotor Varoši, Uznesenja Blažene Djevice Marije iz Sokolina i župe Sv. Franje Asiškog iz Vrbanjca. Misno slavlje u 11 sati i prigodne pobožnosti predvodit će banjalučki biskup dr. Franjo Komarica u suslavlju župnikā spomenutih župa te svećenika rodom iz kotorvaroške doline.
Prije misnog slavlja i molitve za sve hrvatske stradalnike kotorvaroškog kraja biti će položeni vijenci i zapaljene svijeće pred spomenikom za sve poginule u minulim ratovima pred župnom crkvom u Kotor Varoši. Ovogodišnje memoriranje kotorvaroških žrtava biti će u znaku „25 svijeća za 25 godina progonstva“ (TABB)

HODOČAŠĆE GOSPI U MARIJU BISTRICU
2017-10-14
Subotu, 14.10.2017. je godišnje hodočašće Gospi u Mariju Bistricu. Polazak je ujutro u 5 sati ispred katedrale, a povratak u Banju Luku navečer.
Prijavit se mogu samo one osobe koje imaju biometrijsku putovnicu ili važeće hrvatske dokumente.
Prijaviti se možete osim u katedrali kod župnika u župi Pohoda BDM, na Petrićevcu, u Budžaku, Trapistima i Presnačama. (Cijena pri-jevoza je 25,- KM).

OBILJEŽAVANJE 125. OBLJETNICE UNIŠTENE ŽUPE KRNJEUŠA
2017-10-08
U nedjelju 8. listopada 2017. svečano će se obilježiti 125. obljetnica osnutka župe Krnjeuša kod Bos. Petrovca. Budući da župa Krnjeuša fizički više ne postoji organizatori proslave su Banjolučka biskupija i župa Drvar-Bos.Petrovac čiji župnik je upravitelj i župe Krnjeuša.
Najprije će u 11 sati biti molitva opijela za ubijenog krnjeuškog župnika Krešimira Barišića, na mjestu njegove mučeničke smrti, tj. na lokaciji gdje je nekad bila župna crkva Uznesenja BDM u središtu Krnjeuše, spaljena i srušena u kolovozu 1941.
Potom će se u 12 sati slaviti svečana sv. misa koju predvodi banjolučki biskup Franjo Komarica, na groblju „Kod križa“, jedinom još uvijek vidljivom tragu postojanja ove župe. Na misi će pjevati župni zbor iz Jajca, rodne župe krnjeuškog župnika Krešimira Barišića.
Za vrijeme mise biskup Komarica će posvetiti novoizgrađeni kameni oltar, postavljen ispred ranije podignutog spomen-križa, a na kraju mise blagoslovit će spomen-ploču u čast više od 240 ubijenih Hrvata Krnjeuše u kolovozu 1941., koju je još 2001.- o 60. obljetnici pokolja u Krnjeuši – napravila Zavičajna udruga krnjeuških Hrvata iz Zagreba.
U 14 sata u Domu kulture u Bos. Petrovcu bit će upriličena svečana akademija u čast 125. obljetnice župe Krnjeuša.
Župa Krnjeuša osnovana je 1892., kada je izgrađena i župna crkva Uznesenja BDM. Pred 2. svjetski rat u župi je živjelo blizu 1500 vjernika katolika. Početkom 2. svjetskog rata, 9. i 10. kolovoza 1941., četničko-partizanski ustanici izvršili su strašan pokolj nad Hrvatima Krnjeuše, ubivši na zvjerski način više od 240 civila, uglavnom žena, djece i staraca, a među njima i krnjeuškog župnika Kešimira Barišića, zajedno s trojicom mladih sjemeništaraca.
Budući da su sve hrvatske kuće bile spaljene, preživjeli Krnjeušani rasuli su se diljem Hrvatske i svijeta, a nakon rata komunistička vlast priječila im je povratak na ognjišta. Glavnina imovine krnjeuških Hrvata je nacionalizirana i podijeljena novim vlasnicima.
Jedini vidljivi znak postojanja župe bilo je devastirano i zaraslo groblje „Kod križa“ na kojemu je ostao očuvan samo jedan nadgrobni spomenik i jedan kameni križ. Od 2015. na tome se groblju, nakon 74 godine, ponovno slave mise i komemoriraju žrtve o obljetnici pokolja. Groblje je temeljito očišćeno i ograđeno ovog ljeta u povodu ove velike obljetnice župe.
Preuzmite (Download):
– Plakatu PDF formatu

OTVORENJE DNEVNOG CENTARA ZA STARIJE OSOBE
2017-10-02
Biskupijski Caritas otvorit će u ponedjeljak, 2.10.2017. u 11.oo sati Dnevni centar za starije osobe u kući u ulici Mladena Stojanovića br. 6. Informacije i pozivnice možete dobiti od Caritasovih djelatnika na izlasku iz katedrale.

SV. TEREZIJA OD DJETETA ISUSA - PATRON ŽUPE PRESNAČE
2017-10-01
Iduća je nedjelja 26. kroz godinu. Kako je te nedjelje 1. listopada u Svetištu Sv. Terezije u Presnačama je patron župe. Pučku misu u 11 sati predvodit će tamo naš pomoćni biskup Marko.

REDOVNIČKI DAN U BIH NA TEMU "REDOVNICI I REDOVNICE U SLUŽBI POMIRENJA"
2017-09-09
Ovogodišnji Redovnički dan u Bosni i Hercegovini na temu “Redovnici i redovnice u službi pomirenja” održat će se u subotu, 9. rujna 2017. s početkom okupljanja u 9.30 sati u franjevačkom samostanu i župi sv. Ante Padovanskoga na Humcu.
Program će započeti u 10 sati uvodnom molitvom te pozdravom i dobrodošlicom predsjednika Konferencije viših redovničkih poglavara i poglavarica Bosne i Hercegovine i provincijala Hercegovačke franjevačke provincije, dr. fra Miljenka Šteke.
Na početku prigodnu riječ uputit će pomoćni biskup banjolučki mons. Marko Semren te gvardijan samostana fra Dario Dodig.
Redovnički skup moderirat će provincijska predstojnica Školskih sestara franjevki Provincije Svete obitelji s. Zdenka Kozina.
Prvo predavanje: “Redovnici i redovnice u službi pomirenja” (teološki vidik) održat će fra Mijo Džolan, član Franjevačke provincije Bosne Srebrene.
Drugo predavanje na istu temu (psihološki vidik) održat će doc. dr. sc. Arta Dodaj sa Studija psihologije Filozofskog fakulteta u Mostaru.
Slijedi rasprava, a zatim odmor. Bit će prigoda za sakrament pomirenja.
Euharistijsko slavlje s početkom u 12.15 sati predslavit će biskup Semren.
Nakon objeda slijedi u 15 sati razgledavanje franjevačke galerije i muzeja.
U 16 sati bit će upriličen prigodni kulturno rekreativni program.
Oko 17 sati je zatvaranje XX. redovničkog dana.
KVRPP BIH

SPOMEN SVETE MAJKE TEREZIJE
2017-09-05
U utorak, 5. rujna, spomen sv. Majke Terezije.
Sestre Misionarke Ljubavi slave tog dana svetkovinu te će u našoj katedrali u 18 sati svečanu misu predvoditi naš biskup Franjo.
U župnoj crkvi Pohoda BDM u tijeku je devetnica u čast sv. Majke Terezije: sv. misa je u 18 sati, a pola sata prije Gospina krunica i molitva za dotični dan devetnice.

SVETKOVINA VELIKE GOSPE U TRAPISTIMA
2017-08-15
Naša župa i ove godine će svečano proslaviti svoj patron svetkovinu Velike Gospe.
Kao i proteklih godina za sam patron pripremat ćemo se trodnevnicom. Svete mise kroz trodnevnicu su u subotu (12. kolovoza) u 18.oo sati, zatim u nedjelju (13. kolovoza) u 10.oo sati i u ponedjeljak (14. kolovoza) u 18.oo sati. Prije svetih misa bit će prigode za ispovijed.
Na patron župe i svetkovinu Velike Gospe (15. kolovoza) slavit ćemo dvije Svete Mise: rana u 8.oo sati i pučka u 10.30 sati kojom će predslaviti vlč. Žarko Vladislav Ošap.
Dobro došli!
Župa Marija Zvijezda

KOMEMORACIJA U KRNJEUŠI ZA UBIJENOG ŽUPNIKA BARIŠIĆA I 240 KATOLIKA I BLAGOSLOV KRIŽA
2017-08-12
U Krnjeuši kod Bos. Petrovca u subotu 12. kolovoza 2017. bit će održana komemoracija za ubijenog krnjeuškog župnika don Krešimira Barišića i preko 240 stradalih vjernika katolika iz te nekadašnje župe.
Sv. misu u povodu 76. obljetnice njihova stradanja predvodit će banjolučki biskup mons. Franjo Komarica u 11 sati na katoličkom groblju u Krnjeuši.
Tim povodom bit će blagoslovljen stari kameni križ, jedini očuvani vidljivi trag na tomu devastiranom groblju, koji će biti uzdignt i postavljen na novi betonski pijedestal. Inače, to groblje, smješteno uz regionalni put Vrtoče-Krnjeuša, nosi naziv „Križ“.
Od 2015. na groblju u Krnjeuši održavaju se komemoracije u spomen na stradalog župnika Barišića i njegove vjernike.
Proteklih dana groblje u Krnjeuši temeljito je iskrčila i očistila skupina mladih Talijana iz Trenta koji su 10 dana kao volonteri bili na radnom kampu u Drvaru.
Po izbijanju partizansko-četničkog ustanka u zapadnoj Bosni i istočnoj Lici na udaru ustanika se našla i župa Krnjeuša, između Bihaća i Bosanskog Petrovca. Pogrom u Krnjeuši dogodio se 9. i 10. kolovoza 1941. kada je zapaljena cijela župa koju je činilo dvadesetak sela i zaselaka, uključujući župnu crkvu i kuću. Točan broj ubijenih stanovnika Hrvata nikad se nije utvrđen. Istraživanjima se došlo do preliminarne brojke od 240 ubijenih nedužniih civilnih osoba hrvatske nacionalnosti, od toga 72 žene i 49 djece do 12 godina starosti. Brojka od 240 osoba – koja nije konačna – odnosi se na uži dio župe i ne obuhvaća predjele koji su najviše stradali: južni dio župe oko Kulen Vakufa i Vrtoča s pripadajućim selima. Također, brojka ne obuhvaća poginule domobrane.
Među ubijenima je i krnjeuški župnik don Krešimir Barišić, zajedno s trojicom mladih sjemeništaraca, pripravnika za svećeničko zvanje, koji su ubijeni i bačeni u goruću župnu ckrvu.
Župa Krnjeuša je u kolovozu 1941. u potpunosti je uništena tako da danas nema nikakva vidljiva traga njezina postojanja, osim devastiranog groblja “Križ” na kojem je vidljiv samo jedan nadgrobni spomenik.
Sličnu sudbinu posvemašnjeg uništenja tada su doživjele i katoličke župe u Bosanskom Petrovcu, Drvaru i Bos. Grahovu, te Borićevac, Srb, Donji Lapac i Udbina u susjednoj Lici.
Po svršetku II. svjetskog rata većini preživjelih stanovnika tih župa tadašnje komunističke vlasti nisu dopustile povratak na rodna ognjišta, a njihova imovina je u međuvremenu dobila nove vlasnike.
Župa Drvar

KOMEMORACIJA ZA DON JURJA GOSPODNETIĆA I UBIJENE HRVATE KATOLIKE GRAHOVA O 76. OBLJETNICI STRADANJA
2017-07-29
U povodu 76. obljetnice stradanja župnika u Bosanskom Grahovu don Jurja Gospodnetića zajedno s preko 200 grahovskih Hrvata katolika, pomoćni banjolučki biskup mons. Marko Semren predvodit će svetu misu u župnoj crkvi sv. Ilije proroka u Bosanskom Grahovu, u subotu 29. srpnja 2017., s početkom u 11 sati.
Juraj Gospodnetić je kao župnik Bosanskog Grahova od četnika mučen i ubijen po izbijanju partizansko-četničkog ustanka u zapadnoj Bosni 27. srpnja 1941. Za grob mu se ni danas ne zna. Sa župnikom don Jurjem tih je dana ubijeno preko 200 žena, djece i muškaraca Hrvata, župljana Bosanskog Grahova u selima Obljaj, Korita, Luke, Ugarci, Crni Lug i dr.
Najstrašniji zločin četnici su počinili nad obitelji Barać, ubivši majku Anicu s njezinih devetoro malodobne djece.
Od prijeratnih oko 1000 vjernika župe Bos. Grahovo, kraj II. svjetskog rata dočekalo ih je na ognjištima samo nekoliko desetaka. Zemlja i imovina grahovskih Hrvata je uglavnom oteta i nacionalizirana te podijeljena novim vlasnicima.
Župa Grahovo

DAN MUČENIKA BANJOLUČKE BISKUPIJE U DRVARU
2017-07-27
U Drvaru će se u četvrtak 27. srpnja 2017. po 16. put održati „Dan molitvenog sjećanja na mučenike i žrtve Banjolučke biskupije“ kojim će se komemorirati sve mučenike i žrtve ratova i totalitarizama XX. st. s područja Banjolučke biskupije.
Ovaj spome-dan uveden je 2001. i nosio je naziv „Dan drvarskih mučenika“ – u spomen na drvarskog župnika Waldemara Maksimilijana Nestora koji je 27. srpnja 1941. mučki ubijen zajedno sa skupinom svojih vjernika koji su se vraćali s hodočašća iz Knina – a od 2008., odredbom banjolučkog biskupa Franje Komarice, komemoracija mijenja ime u „Dan molitvenog sjećanja na mučenike i žrtve Banjolučke biskupije“.
Molitveni skup u Drvaru održat će se u župnoj crkvi sv. Josipa, a započinje u 10 sati pobožnošću tzv. „križnog puta mučenika“. U 11 sati svečanu svetu misu predvodit će banjolučki biskup mons. Franjo Komarica u zajedništvu sa svećenicima. Nakon svete mise bit će polaganje vijenaca pred spomen-križem poginulih hrvatskih branitelja.
Potom će svi imati priliku poslušati polsatnu emisiju emitiranu na Hrvatskom radiju, koju je novinar Zdravko Fuček zimus snimio o ubijenom drvarskom župniku Nestoru i drvarskim hodočasnicima, na mjestu zločina u Trubaru i kod jame Golubnjače.
Podsjetimo, 27. srpnja 1941. u mjestu Trubar kod Drvara četničko-partizanski ustanici izveli su iz vlaka u mjestu Trubar kod Drvara drvarskoga župnika Waldemara Maksimilijana Nestora sa skupinom vjernika koji su se vraćali s hodočašća sv. Ani u Kosovu kraj Knina, pobili ih i bacili u jamu Golubnjaču. Taj dan napadnut je i drugi vlak s civilima koji su se vraćali u Drvar s hodočašća sv. Ani na Oštrelju. Do kraja rata iz Drvara su protjerani ili pobijeni gotovo svi Hrvati katolici, a katolička crkva u Drvaru srušena je i uklonjena 1949.
Istog dana kad je izvršen zločin nad drvarskim župnikom i katolicima, ustanici su i u susjednoj Lici izvršili zločine nad hrvatskim civilima na području Srba, Boričevca i Donjeg Lapca, a nedugo zatim i nad muslimanskim civilima u Kulen Vakufu.
U sljedećih 10-ak dana isti scenarij ponovio se u Bos. Grahovu i Krnjeuši. Najprije je početkom kolovoza zvjerski ubijen grahovski župnik don Juraj Gospodnetić s više od 200 grahovskih katolika, a potom u Krnjeuši kod Bosanskog Petrovca i župnik Krešimir Barišić zajedno s više od 250 svojih vjernika.
Nakon svih tih zločina, Katolička Crkva i hrvatski narod bili su praktički iskorijenjeni sa širokog područja zapadne Bosne i istočne Like, od Ključa do Knina, i od Livna do Bihaća. U bivšoj Jugoslaviji taj se dan 27. srpnja slavio kao Dan ustanka naroda Hrvatske i BiH, a i u modernoj Hrvatskoj i BiH još uvijek neke skupine i pojedinci toga dana u Srbu i Drvaru obilježavaju ustanak.
U pozivu na ovaj molitveni skup stoje sljedeće riječi: „ Molitveno sjećanje nije niti smije biti pozivanje na mržnju ili na osvetu, nego molitva za pokoj duša tih žrtava i čuvanje spomena na njihov život i smrt. Kao kršćani i za počinitelje zla molimo Božje smilovanje i obraćenje. Ujedno želimo i molimo da se ubrza dan kada ćemo barem neke od tih žrtava, koji su pravi kršćanski mučenici, ubijeni iz mržnje na vjeru, vidjeti na svojim oltarima kao – od Crkve službeno proglašene – uzore ljubavi prema Bogu i bližnjemu, koji su za te ideale žrtvovali svoj vlastiti život.“
Župa Drvar

PREDSTAVLJANJE KNJIGE BRIŠEVAČKI MUČENICI
2017-07-24 - 2017-07-25
Europska akademija Banjalučke biskupije i Udruga „Briševo – Dom“ organiziraju predstavljanje knjige
BRIŠEVAČKI MUČENICI
povodom 25. obljetnice masakra nad Hrvatima katolicima sela Briševa
25. srpnja 1992. – 25. srpnja 2017.
O knjizi će govoriti i javnosti je predstaviti:

Franjo Komarica, biskup Banjolučki
Miljenko Aničić, direktor Europske akademije
Akademik dr. Zlatko Kramarić, generalni konzul GK RH u Banjoj Luci
Srđan Šušnica, kulturolog – recenzent knjige
Frano Piplović, voditelj studije Europska akademija, autor, priređivač i urednik
Ivo Atlija, suautor i član Udruge „Briševo – Dom“

Predstavljanje će se održati:
– u ponedjeljak, 24. srpnja 2017. s početkom u 19.oo sati u dvorani Europske akademije Banjolučke biskupije, ul. Kralja Petra I. Karađorđevića 80., Banja Luka;
– u utorak, 25. srpnja 2017. nakon sv. Mise, koja počinje u 11.oo sati, i u spomen crkvi na Briševu.
Veselimo se Vašem dolasku!

KONCERT DUHOVNOG BENDA „EMANUEL“ U BOS. GRAHOVU
2017-07-22
U sklopu kulturno-vjerske manifestacije „Dani sv. Ilije“, u Bos. Grahovu će u subotu 22. srpnja s početkom u 20.30 sati koncert održati jedan od najpopularnijih duhovnih sastava „Emanuel“ iz Velike Gorice kod Zagreba.
Koncert će se održati na otvorenom u dvorištu župne crkve sv. Ilije proroka u Obljaju, a zamišljen je kao večer duhovne glazbe i slavljenja Boga.
Grupa EMANUEL je jedan od najpopularnijih bandova i dobro poznata grupa onima koji prate scenu kršćanske glazbe u Hrvatskoj. Gosti su mnogih festivala, susreta mladih, duhovnih obnova i često prisutni u programu televizija i radio postaja.
Krajem 2006. godine sastav je objavio prvi autorski album. ON MOJ JE BOG sadrži trinaest uspješnica koje su obilježile dotadašnji rad grupe. Radi se o uglavnom autorskim pjesmama i nekoliko svjetski poznatih hitova. Na albumu je radila vrhunska glazbena ekipa, a ostvarene su i glazbene suradnje s jednim od najpoznatijih svjetskih gitarista Tommy Emmanuelom, Massimom Savićem, poznatom američkom pjevačicom Mayom Azucenom i “pionirom” popularne duhovne scene u Hrvatskoj Ljubom Vukovićem.
Nakon prvog albuma usljedili su vrlo zapaženi koncerti diljem zemlje, a posebno ističu nastupe na kojima su pozornicu djelili sa planetarno popularnim izvođačima; Kutless, London community gospel choir, Sarah Kelly, Fireflight, Hillsong London…
Novi iskorak Emanuel čini potkraj 2014. kada potpisuje ugovor s najvećom hrvatskom izdavačkom kućom Croatia Records, nakon kojeg sastav bilježi veliki napredak u ispunjavanju medijskog prostora.
Krajem 2016. godine objavljaju i svoj peti album. SVAKE SLAVE DOSTOJAN je studijski “worship” album koji donosi vrlo “živu” atmosferu, pruža istinski doživljaj i prisutnost Božjeg Duha. Sadrži dvanaest vrhunskih obrada i nekoliko novijih Emanuelovih autorskih pjesama.
Na ovom albumu bend postiže željeni worship zvuk, a zahvaljujući jakom produkcijskom timu probija dosadašnje granice domaće duhovne glazbe. U prvom tjednu nakon objave ovaj je album bio najprodavaniji nosač zvuka u Republici Hrvatskoj prema izvještaju Hrvatske Diskografske Udruge.
Sastav trenutno broji devet članova u koncertnoj postavi, te još skoro toliko članova koji sudjeluju izvedbama na programima unutar župne zajednice. Emanuel želi na suvremeni način približiti Boga Biblije generaciji kojoj su poslani.
(Župa Grahovo)

KULTURNO - VJERSKA MANIFESTACIJA „DANI SV. ILIJE“ 2017.
2017-07-20 - 2017-07-23
Bos. Grahovo, 20.-23. srpnja 2017.
I ove će se godine u Bos. Grahovu od 20. do 23. srpnja održati kulturno-vjerska manifestacija „Dani sv. Ilije“ kao bliža priprava za blagdan sv. Ilije proroka, zaštitinika župe Bos. Grahovo.
Organizatori manifestacije, koja će se ove godine održati pod pokroviteljstvom predsjedateljice Zastupničkok doma PS BIH Borjane Krišto, su Udruga za očuvanje kulturne i povijesne baštine „Don Juraj Gospodnetić“ Bos. Grahovo, Udruga za očuvanje povijesne i kulturne baštine Hrvata Bosanskog Grahova „Dinara-Ponare“ Zagreb i Župa sv. Ilije proroka Bos. Grahovo.
PROGRAM PROSLAVE
20. 7. 2017. – ČETVRTAK
15:00 sati SVETA MISA (1. dan trodnevnice) (župna crkva sv.Ilije proroka u Obljaju)
16:00 sati XVI. POZIVNI MALONOGOMETNI TURNIR „SVETI ILIJA“ (igralište O.Š. “Grahovo“)
21. 7. 2017. – PETAK
18:00 sati SVETA MISA (2. dan trodnevnice) (kapela sv. Jeronima Korita)
18:45 sati MOLITVA PRED SPOMEN PLOČOM ZA POK. MANDU I MATU VULIĆA (obiteljska kuća Vulić – Korita)
19:00 sati OBILAZAK GRADILIŠTA HKC “KORITA“
20:00 sati VI. PJESNIČKO SIJELO U ČAST DON JURJA GOSPODNETIĆA (Vidikovac – Korita)
22. 7. 2017. – SUBOTA
11:00 sati MEĐUNARODNI PLJOČKARSKI TURNIR „OBLJAJ 2017“ B.GRAHOVO (dvorište župne crkve sv.Ilije proroka u Obljaju)
19:00 sati SVETA MISA (3. dan trodnevnice) (župna crkva sv. Ilije u Obljaju)
20:30 sati KONCERT – DUHOVNI BEND „EMANUEL“ – ZAGREB (dvorište župne crkve sv.Ilije proroka u Obljaju)
23. 7. 2017. – NEDJELJA
11:00 sati VANJSKA POSLAVA SV. ILIJE PROROKA, PATRONA ŽUPE BOS. GRAHOVO (Sveta misa u župnoj crkvi sv. Ilije proroka)
12:30 sati PRIGODNI KULTURNO- UMJETNIČKI PROGRAM
13:30 sati OBJED ZA SVE PRISUTNE
14:00 sati SPORTSKI PROGAM – TRADICIJSKI SPORTOVI (POTEZANJE KONOPA, BACANJE KAMENA S RAMENA, PLJOČKANJE, SKOK U DALJ, SKAKAKANJE U VREĆAMA)

PROSLAVA SV. JOAKIMA I SV. ANE 2017. U ŽUPI LIŠTANI, SUZAŠTITNIKE ŽUPE
2017-07-20 - 2017-07-23
Župa sv. Josipa – Lištani, svečano slavi svete roditelje Blažene Djevice Marije, svetoga Joakima i sv. Anu, suzaštitnike župe.
I ove godine pripremit ćemo se za proslavu sv. Ane trodnevnicom, koja počinje u četvrtak, 20. srpnja. Trodnevnice započinju u 17:30 molitvom sv. Krunice i sv. Misom u 18 sati. Prije sv. Misa prigoda je za sv. Ispovijed.
Treći dan trodnevnice, u subotu, 22. srpnja sv. Misa je u Donjim Rujanima pred crkvom svetog Jure, gdje je Spomen obilježje palim braniteljima u Domovinskom ratu. Sv. Misu predvodi mons. dr. Jure Bogdan, vojni biskup u Republici Hrvatskoj, s početkom u 18:30 sati.
Na dan svečane proslave sv. Ane – u nedjelju, 23. srpnja sv. Misu u 11 sati, predvodi također mons. dr. Jure Bogdan, vojni biskup u Republici Hrvatskoj. Večernju sv. Misu i blagoslov obitelji s djecom s početkom u 18 sati predvodi naš banjolučki biskup mons. dr. Franjo Komarica.
Sv. Joakime i Ana, molite za nas!
Dobro došli!

OTVORENJE CENTRA ZA BOLJE DRUŠTVO GLAMOČ
2017-07-17
U ponedjeljak, 17. srpnja 2017. s početkom u 12 sati bit će upriličeno otvorenje Centra za bolje društvo Glamoč (Ul. Nikole Bojinovića 19) koji je uspostavljen u okviru projekta „Poštujmo žene iz ruralnih područja“ kojeg financira Europska unija, a provodi Caritas biskupije Banja Luka u suradnji s Caritasom Austrije.
Na otvorenju Centra prisutnima će se obratiti:
– Predstavnik Delegacije Europske unije u Sarajevu
– Dr. Miljenko Aničić, direktor Caritasa biskupije Banja Luka
– Grad Glamoč / Religijske vođe
Projekt „Poštujmo žene iz ruralnih područja“ financira Europska unija kroz Europski instrument za demokraciju i ljudska prava (EIDHR 2014-2020) za Bosnu i Hercegovinu u iznosu od 330.000 EUR. Projekt implementira Caritas biskupije Banja Luka u partnerstvu s Caritasom Austrije i traje 36 mjeseci.
Za više informacija, može se kontaktirati Mara Stipić Bagarić, tel: 051 312 149 ili e-mail: caritas@inecco.net.

PROSLAVA SV. ILIJE U PRIJEČANIMA
2017-07-16
U nedjelju 16. srpnja ove godine slavit ćemo sv. Iliju na groblju u Priječanima. Sv. Misu kojoj presjeda i propovijeda naš kardinal, uzoriti Vinko slavit ćemo s početkom u 11.oo sati.
Dobro došli!

SVETKOVINA SV. BONAVENTURE, ZAŠTITNIKA BISKUPIJE
2017-07-15
U subotu, 15. srpnja, svetkovina sv. Bonaventure, zaštitnika naše biskupije i ove katedrale. U katedrali će biti svečana sv. misa u 10.00 sati.
Za svetkovinu sv. Bonaventure pripravljat ćemo se trodnevnicom: u srijedu (12. srpnja), četvrtak i petak. Prije sv. misā u 18 sati bit će prigoda za svetu ispovijed.
Pozivam one koji mogu pomoći ukrašavanju katedrale za svetkovinu sv. Bone, da svoj prilog daruju uključivo do četvrtka, neka to učine u sakristiji nakon mise ili na porti Ordinarijata.

TISKOVNA KONFERENCIJA NA KRAJU 70. REDOVITOG ZASJEDANJA BISKUPSKE KONFERENCIJE BIH
2017-07-14
Na kraju 70. redovitog zasjedanja Biskupske konferencije Bosne i Hercegovine bit će upriličena tiskovna konferencija koja će se održati u prostorijama Biskupskog ordinarijata u Banjoj Luci (ulica Kralja Petra I. 80) u petak, 14. srpnja 2017. s početkom u 12 sati.
Na konferenciji će o zasjedanju govoriti predsjednik BK BiH kardinal Vinko Puljić, nadbiskup metropolit vrhbosanski i biskup domaćin mons. Franjo Komarica.
Sve potrebne informacije mogu se dobiti u Tajništvu Biskupske konferencije BiH na tel. (00387) 033 66 68 67 odnosno u Biskupskom ordinarijatu u Banjoj Luci (051 305 984).
